b'\n_START_ARTICLE_\nHugo Harmia\n_START_PARAGRAPH_\nHugo Edvard Harmia, vuoteen 1927 Hackstedt (30. kes\xc3\xa4kuuta 1907 Salmi \xe2\x80\x93 9. maaliskuuta 1952 Kuopio) oli suomalainen arkkitehti. _NEWLINE_Harmian vanhemmat olivat ylimets\xc3\xa4nhoitaja John Gustaf Hackstedt ja Lyyli Johanna Huotinen ja puoliso vuodesta 1934 Ruth Margit Kristina Sj\xc3\xb6man. Harmia tuli ylioppilaaksi 1927 ja valmistui arkkitehdiksi 1933. H\xc3\xa4n teki opintomatkan Keski-Eurooppaan 1937. Helsingin kaupungin rakennustoimiston arkkitehtina Harmia toimi 1934\xe2\x80\x931947, omaa arkkitehtitoimistoa h\xc3\xa4n piti Woldemar Baeckmanin kanssa vuodesta 1941. Harmian tunnetuimpia t\xc3\xb6it\xc3\xa4 ovat Baeckmanin kanssa suunniteltu Helsingin kauppakorkeakoulu (1950) sek\xc3\xa4 Porin lyhytaaltoasema (1939).'